钦定古今图书集成/理学汇编/学行典/第089卷 > 章潢学规 > 《为学次第》
## 钦定古今图书集成/理学汇编/学行典/第089卷 > 章潢学规 > 《为学次第》

学以致知格物为入路。玩《圣经》一篇，岂有二知，岂有
二物哉？盖天下国家身心意知一物也。虽云“为物不
贰”，其实物有本末；虽云“万物咸备”，其实天则秩然。凡
知止知本，知所先后，皆此物也。真知此者，内外精粗
原是一物，天地万物浑然一体，程子所谓“先须识仁”
是也。苟物有未格，且昧乎致知之所在矣，何有于知
之至哉？乃近之谈良知者，又止认现在之智识以为
良知之妙用，且云只此便是顿悟，用功反加束缚。不
思金杂沙砾，淘之方可以求真；水满洿池，澄之方可
以还源也。曾谓致知不在格物也邪？